สินค้าอุปโภค บริโภค ราคาถูก ช่วยประชาชน
นายขจรศักดิ์ เจริญโสภา ผู้ว่าราชการจังหวัดตรัง  ลงพื้นที่อำเภอนาโยง จังหวัดตรัง ติดตามกิจกรรมจำหน่ายสินค้าอุปโภค บริโภค ราคาถูก ภายใต้โครงการจำหน่ายสินค้าอุปโภค บริโภค  ราคาถูก สู้ภัยโควิด-19 จังหวัดตรัง ระยะที่ 2 ณ เทศบาลตำบลนาโยงเหนือ  ซึ่งจัดระหว่างวัน 25-26 สิงหาคม 2564  ซึ่งโครงการดังกล่าว จังหวัดตรังอนุมัติงบประมาณให้สำนักงานพาณิชย์จังหวัดตรัง  ดำเนินการจัดกิจกรรมในพื้นที่ 10 อำเภอๆ ละ 2 วัน เพื่อบรรเทาภาวะค่าครองชีพของประชาชนที่ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019  รวมทั้งกระตุ้นเศรษฐกิจให้มีการจับจ่ายใช้สอยเพิ่มขึ้น โดยดำเนินการภายใต้มาตรการป้องกันและควบคุมการแพร่ระบาดของโรคโควิด-19 อย่างเคร่งครัด            นางสาวสุภากิตติ์ เกลี้ยงสงค์ พาณิชย์จังหวัดตรัง  กล่าวว่า  สินค้าที่นำมาจำหน่ายมีมากกว่า 70 รายการ  อาทิ  ไข่ไก่เบอร์ 2 จำนวน 300 แผงต่อวัน  ปกติราคา 114 บาท จำหน่ายเพียง 65 บาทเท่านั้น   น้ำตาลทรายขนาด 1 กิโลกรัม จำนวน 100 ถุงต่อวัน จากราคาปกติ 23  บาท  จำหน่ายเพียง 16 บาท   น้ำมันพืชปาล์มขนาด 1 ลิตร วันละ 150 ขวด  ปกติราคา 50 บาท  จำหน่ายเพียง 35 บาท รวมถึงสินค้าต่างๆ อีกมากมาย นอกจากนี้ ยังมีสินค้าเกษตร สินค้าชุมชนจากเกษตรกรในพื้นที่มาร่วมจำหน่าย  เพื่อเป็นช่องทางในการสร้างรายได้ให้แก่เกษตรกรในพื้นที่ด้วย  สำหรับกิจกรรมครั้งต่อไป กำหนดจัดกิจกรรมที่วัดท่าพญา อำเภอปะเหลียน ในระหว่างวันที่ 27 และ 28 สิงหาคม 2564